FI Euroopan unionin virallinen lehti C 51/33

Kanne 30.11.2007 — Euroopan yhteisöjen komissio v. Saksan liittotasavalta

(Asia C-536/07)

(2008/C 51/56)

Oikeudenkäyntikieli: saksa

Asianosaiset

Kantaja: Euroopan yhteisöjen komissio (asiamiehet: D. Kukovec ja R. Sauer)

Vastaaja: Saksan liittotasavalta

Vaatimukset

— yhteisöjen tuomioistuimen on todettava, että Saksan liittotasavalta ei ole noudattanut julkisia rakennusurakoita koskevien sopimusten tekomenettelyjen yhteensovittamisesta 14.6.1993 annetun neuvoston direktiivin 93/37/ETY (1) 7 ja 11 artiklan mukaisia velvoitteitaan, koska Kölnin kaupunki on 6.8.2004 tehnyt Grundstücksgesellschaft Köln Messe 15 bis 18 GbR -nimisen yhtiön (josta on sittemmin tullut Grundstücksgesellschaft Köln Messe 8–11) kanssa sopimuksen ilman hankintamenettelyä, jossa julkaistaan Euroopan laajuiset tarjouspyynnöt edellä mainittujen säännösten mukaisesti,

— Saksan liittotasavalta on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Julkisia rakennusurakoita koskevien sopimusten tekomenettelyjen yhteensovittamisesta 14.6.1993 annetun neuvoston direktiivin 93/37/ETY (jäljempänä direktiivi) 7 artiklassa velvoitetaan hankintaviranomaiset noudattamaan tiettyjä menettelyjä julkisten rakennusurakoiden tekemisessä. Avoimet tai rajoitetut menettelyt muodostavat pääsäännön tältä osin ja neuvottelumenettelyä voidaan käyttää ainoastaan poikkeustapauksissa ja täsmällisten edellytysten täyttyessä. Todellisen kilpailun syntyminen julkisten hankintojen alalle edellyttää lisäksi, että myönnettäväksi suunnitelluista hankkeista ilmoitetaan lähtökohtaisesti koko yhteisön alueella. Direktiivin 11 artikla sisältää tiedottamista koskevat merkitykselliset säännökset.

Kanne koskee julkista rakennusurakkaa, jonka Kölnin kaupunki myönsi yksityiselle sijoitusyhtiölle noudattamatta pakollista menettelyä erityisesti tiedottamisen osalta. Urakan kohteena oli neljän uuden näyttelyhallin rakentaminen, jotka oli tarkoitettu KölnMesse GmbH:n käyttöön. Mainittu yhtiö on yksityinen yhtiö, jonka yhtiöosuuksien enemmistön omistaa Kölnin kaupunki. Riidanalaisen rakennusurakan mukaan sijoitusyhtiö rakentaa uudet näyttelyhallit ja niihin liittyvät tilat yksityiskohtaisten eritelmien mukaisesti. Kaupunki on vuokrannut rakennukset 30 vuoden määräajaksi yhteensä 600 miljoonan euron vuokraa vastaan. Se alivuokraa kyseiset rakennukset edelleen näyttelyjen järjestämisestä vastaavalle yhtiölle KölnMesse GmbH:lle.

Komission mukaan kyseessä on julkinen rakennusurakka, joka olisi tullut myöntää direktiivin mukaisesti hankintamenettelyssä Euroopan laajuisten tarjouspyyntöjen perusteella. Ensinnäkin Kölnin kaupunki on direktiivissä tarkoitettu julkinen hankintaviranomainen, koska se on alueviranomainen. Täten sen on noudatettava direktiivissä olevia säännöksiä sen soveltamisalaan kuuluvien hankintamenettelyjen osalta. Toiseksi, vaikka esillä oleva sopimus on nimetty ”vuokrasopimukseksi” ja vaikka siinä olevat sopimusmääräykset vaikuttavat koskevan (vastikkeellista) hallintaoikeutta, kyseistä sopimusta on komission mukaan pidettävä direktiivin 1 artiklan a kohdassa tarkoitettuna julkisena rakennusurakkana seuraavista syistä.

Yhteisön oikeudessa julkiselle rakennusurakalle annettu määritelmä kattaa myös sopimukset, joilla on tarkoitus myöntää jollekin sellaisen rakennuksen hallintaoikeus, joka ei vielä ole olemassa mutta jonka hankintaviranomainen on nimenomaisesti täsmentänyt hankintaeritelmässä. Kun otetaan huomioon, että yhteisöjen tuomioistuimen oikeuskäytännön mukaan useista tekijöistä koostuvaa sopimusta on arvioitava sen ensisijaisen tarkoituksen mukaisesti, sillä seikalla, että kyseessä olevan sopimuksen nimenä on ”vuokrasopimus” ja että sitä jopa voidaan Saksan oikeuden mukaan pitää tällaisena, ei ole merkitystä arvioitaessa asiaa direktiivin kannalta.

Kyseessä olevan urakan taloudellisista olosuhteista ja sen myöntämistavasta ilmenee, että tehdessään pääasiallisen sopimuksen osapuolet ovat pääasiallisesti sopineet näyttelyhallien rakentamisesta Kölnin kaupungin yksityiskohtaisten eritelmien mukaisesti. Sopimus kohdistuu ensisijaisesti rakennushankkeen rahoittamiseen siten, että vastike jakautuu pidemmälle ajalle. Taloudellisesti arvioituna sopimus johtaa samaan lopputulokseen kuin rakennushankkeen toteuttamista koskevan sopimuksen tekeminen.

Sillä seikalla, tuleeko hankintaviranomaisesta rakennettavan hankkeen omistaja vai ei tai aikooko se käyttää sitä itse vai antaa sen julkiseen tai kolmannelle osoitettuun käyttöön, ei myöskään ole merkitystä direktiivin säännösten kannalta.

Nyt esillä olevassa asiassa hallintaoikeus on ainoastaan seurausta siitä, että rakennushankkeesta vastaava yksityinen yhtiö on maa-alueiden omistaja (ja Saksan oikeuden mukaan näin ollen myös niille rakennettavien rakennusten omistaja). Se seikka, että KölnMesse GmbH saa sittemmin näyttelyhallien hallintaoikeuden, ei muuta mitenkään sitä, että Kölnin kaupunki on sijoitusyhtiön ainoa sopimuskumppani ja täten ainoa taho, johon nähden kyseinen sijoitusyhtiö on vastuussa velvoitteidensa asianmukaisesta täyttämisestä.

Koska asiassa ei ole mitään seikkoja, jotka oikeuttaisivat hankkeen myöntämisen suorahankintana julkaisematta hankintailmoitusta, komission on katsottava, että Saksan tasavalta ei ole noudattanut direktiivin mukaisia velvoitteitaan, koska Kölnin kaupunki on hankintaviranomaisen ominaisuudessaan päättänyt kyseessä olevasta urakasta julkaisematta ennakkoon hankintailmoitusta.

(1) EYVL L 199, s. 54.